謝東城練尉
作者：郭祥正
朝代：宋

paragraphs: 我聞武夷山，迺是神仙府。
靈丹插峭壁，異骨留深塢。
有時風高月色靜，天樂琤淙散天宇。
飄飄秀氣鍾爲人，往往聲名邁前古。
練君頭角傑然奇，少年折桂登雲梯。
陸機才華恨羞澀，相如詞調慚支離。
青衫一命東城尉，能使斯民歌愷悌。
鸞鳳肯與雞鶩爭，萬里雲霄終自致。
東城烟水秋茫茫，覽古高吟應斷腸。
白蛇血濺赤龍劍，八千子弟同時亡。
而今戰處無青草，廟門斜掩狐狸老。
羣巫請雨搖鐶刀，滴瀝椒漿薦蘋藻。
力拔山兮安在哉，丹青壁畫空塵埃。
因君吟想不能已，孤雁一聲山月頹。